Bétera acull, per tercer any consecutiu, la VCV Volta Ciclista a la Comunitat Valenciana
16 de Gener de 2024

• En aquesta ocasió el municipi serà eixida de la cinquena i última etapa de la VCV 2024 que tindrà lloc el diumenge 4 de febrer.

• A més, Bétera acollirà la prova femenina que eixirà de l'Albereda a les 09:00h en una clara aposta del Consistori per l'esport femení.

Per tercer any consecutiu, Bétera acollirà la VCV Volta Ciclista a la Comunitat Valenciana. El pròxim 4 de febrer la Festa del Ciclisme tornarà a l'Albereda Escultor Ramón Inglés de Bétera en forma de cinquena i última etapa amb la 75 VCV - Volta a la Comunitat Valenciana Gran Premi Banc Sabadell i la 6a VCV Dones Gran Premi Tuawa. Així s'ha anunciat hui en la roda de premsa de la Diputació de València, al costat del diputat de Turisme i Esports, Pedro Cuesta i el director de la VCV, Ángel Casero

L'Alcaldessa de Bétera, Elia Verdevío, i la regidora d'Esports, María Benimeli, han acudit a la cita on s'han presentat dues etapes de la 75 VCV - Volta a la Comunitat Valenciana Gran Premi Banc Sabadell que transcorreran per la província de València; així com de la 6a VCV Dones Gran Premi Tuawa.

Bétera, municipi de tradició ciclista

L'Ajuntament de Bétera continua apostant per l'esport amb grans esdeveniments en el municipi com aquesta 75 VCV - Volta a la Comunitat Valenciana Gran Premi Banc Sabadell. “La nostra tradició ciclista ens anima, any rere any, a continuar apostant per aquest esport que compta amb tants adeptes a Bétera”, ha manifestat Elia Verdevío durant la presentació.

I és que és fàcil recórrer el terme de Bétera diàriament i trobar-te amb grupets de ciclistes que pedalen per la zona. Atés que la seua orografia i la seua situació, als peus de la serra Calderona, situen a Bétera com una població idònia per a practicar aquest esport.

Però a més aquest esdeveniment esportiu a nivell internacional ha omplit els últims anys l'Albereda de Bétera de visitants que han permés un ambient festiu revitalitzant aquesta zona hostalera i comercial que enguany espera encara més visitants en celebrar-se en diumenge. “Com cada any estem expectants de rebre a nombrosos visitants. Participar en aquesta 75 edició de la VCV continua sent una oportunitat per a donar a conéixer Bétera el seu comerç, la seua hostaleria i el seu turisme, revitalitzant així la seua economia local. A més de gaudir d'un dia on conéixer en primera persona a grans figures del ciclisme”, ha explicat María Benimeli.

Enguany ja han confirmat assistència equips com INTERMARCHÉ – WANTY, BORA – HANSGROH, TEAM JAYCO ALULA, MOVISTAR TEAM, BAHRAIN – VICTORIOUS, LIDL – TREK i UAE TEAM EMIRATES entre els quals es troben grans ciclistes del moment.

Una cita ineludible en el calendari ciclista a la qual l'Ajuntament ha volgut “convidar a tots i totes el pròxim 4 de febrer”.

Novetat a Bétera: 6a VCV Dones Gran Premi Tuawa

Com a novetat enguany Bétera també acollirà l'eixida de la 6a VCV Dones Gran Premi Tuawa en una clara i ferma aposta del Consistori per l'esport femení. “Des de l'Ajuntament treballem per l'esport igualitari, fomentant l'esport femení en les nostres instal·lacions i clubs locals, sense cap distinció. Per això, acollir, per primera vegada, la prova femenina de la Volta és per a nosaltres tan important”, ha indicat l'Alcaldessa de Bétera.

Aquesta prova esportiva pionera en la promoció de la igualtat en el ciclisme, suposa per a Bétera posar de manifest la rellevància de l'esport femení, sobretot entre les xiquetes, joves i dones de la localitat, perquè prenguen com a referent a grans ciclistes que el diumenge 4 eixiran de Bétera disposades a pujar al podi.

Els equips de primer nivell CERATIZIT, ROLAND CYCLING TEAM, MOVISTAR TEAM i HUMAN POWERED HEALTH ja han confirmat assistència a aquesta sisena edició a la qual acudiran amb corredores d'elit que es donaran cita en l'Albereda i a les quals podran conéixer de primera mà tots els beterans, beteranes i amants del ciclisme.

Però a més aquells que no puguen acostar-se a aquest municipi del Camp de Túria podran seguir en directe la prova per Eurosport i Teledeporte ja que la 6 VCV Dones també s'emetrà per televisió per a més de 200 països igual que la 75 VCV. “Situant a Bétera en el gran aparador del ciclisme”, ha apuntat la regidora d'Esports.

Etapa Bétera – València

Domingo de 4 febrer

93km de recorregut

Eixida Bétera: Albereda Escultor Ramón Ingles.

• 6a VCV Dones Gran Premi Tuawa.

Control de signatures: De 13:15h a 14:35h

Eixida: 14:45h

• 75 VCV - Volta a la Comunitat Valenciana Gran Premi Banc Sabadell

Control de signatures: 07:30h a 08:50h

Eixida: 09:00h

Més informació: https://vueltacv.com/etapa-5-75-vcv/